REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/253-19

7. oktobar 2019. godine

B e o g r a d

ZAPISNIK

SA 71. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 7. OKTOBRA 2019. GODINE

Sednica je počela u 14,30 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, dr Darko Laketić, dr Dragana Barišić, Marko Zeljug, Momo Čolaković i Petar Petrović.

Sednici su prisustvovali i zamenici članova Odbora: Sandra Božić, zamenik Veroljuba Matića, Goran Nikolić, zamenik Dušice Stojković i Slavica Živković, zamenik Branimira Jovanovića.

Sednici nisu prisustvovali članovi Odbora: Veroljub Matić, Dušica Stojković, Đorđe Milićević, prof. dr Vojislav Šešelj, Nemanja Šarović, Tatjana Macura, Goran Ćirić, Branimir Jovanović, Nenad Konstantinović i Nenad Čanak.

Na predlog predsednika, Odbor je jednoglasno utvrdio sledeći

D n e v n i r e d:

- usvajanje zapisnika sa 70. sednice Odbora -

1. Razmatranje Odluke Republičke izborne komisije 02 Broj od 013-46/19 od 7. oktobra 2019. godine, o dodeli mandata narodnog poslanika radi popune upražnjenih poslaničkih mesta u Narodnoj skupštini;

2. Razmatranje zahteva Jadranke Jovanović, narodnog poslanika za davanje pozitivnog mišljenja za obavljanje druge javne funkcije (21 Broj: 02-2507/19 od 2. oktobra 2019. godine);

3. Razmatranje Izveštaja o pravdanju sredstava uplaćenih na račun Eparhije raško-prizrenske (21 broj 120-112/19-3 od 3. oktobra 2019. godine).

Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnik sa 70. sednice Odbora.

**Prva tačka dnevnog reda**: Razmatranje Odluke Republičke izborne komisije o dodeli mandata narodnog poslanika radi popune upražnjenih poslaničkih mesta u Narodnoj skupštini.

Predsednik Odbora je upoznao članove i zamenike članova Odbora sa sadržinom Odluke Republičke izborne komisije o dodeli mandata narodnog poslanika radi popune upražnjenog poslaničkog mesta u Narodnoj skupštini i uverenja o izboru narodnog poslanika Nevenki Kostadinovoj.

Diskusije nije bilo.

Odbor je, na predlog predsednika, većinom glasova usvojio i Narodnoj skupštini podneo sledeći

I Z V E Š T A J

Odbor je konstatovao da je prestankom mandata narodnom poslaniku Miroslavu Lazanskom, izabranom sa Izborne liste ALEKSANDAR VUČIĆ - SRBIJA POBEĐUJE, ostalo upražnjeno poslaničko mesto u Narodnoj skupštini, u skladu sa odredbom člana 88. Zakona o izboru narodnih poslanika.

Kada narodnom poslaniku mandat prestane pre isteka vremena na koje je izabran, mandat se dodeljuje kandidatu sa iste izborne liste sa koje je bio izabran narodni poslanik, na način utvrđen u članu 92. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Narodne skupštine, izvršio uvid u Odluku Republičke izborne komisije i uverenje o izboru narodnog poslanika Nevenke Kostadinove, izabrane sa Izborne liste ALEKSANDAR VUČIĆ - SRBIJA POBEĐUJE i utvrdio da su podaci o izboru narodnog poslanika istovetni sa podacima iz Odluke Republičke izborne komisije, čime su se stekli uslovi za potvrđivanje mandata imenovanom narodnom poslaniku.

Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranom narodnom poslaniku Nevenki Kostadinovoj.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga tačka dnevnog reda**: Razmatranje zahteva Jadranke Jovanović, narodnog poslanika za davanje pozitivnog mišljenja za obavljanje druge javne funkcije

Predsednik Odbora je obavestio članove i zamenike članova Odbora da je Jadranka Jovanović podnela zahtev za davanje mišljenja da uz vršenje funkcije narodnog poslanika obavlja i funkciju člana Saveta Filološkog fakulteta Univerziteta u Beogradu, kao predstavnika osnivača, na koju je imenovana Rešenjem Vlade koje je dostavila uz zahtev.

Diskusije nije bilo.

Na predlog predsednika, Odbor je jednoglasno dao pozitivno mišljenje Jadranki Jovanović, da uz vršenje funkcije narodnog poslanika, obavlja i funkciju člana Saveta Filološkog fakulteta Univerziteta u Beogradu, kao predstavnika osnivača.

**Treća tačka dnevnog reda**: Razmatranje Izveštaja o pravdanju sredstava uplaćenih na račun Eparhije raško-prizrenske

Predsednik Odbora je obavestio članove i zamenike članova Odbora da je Upravni odbor Eparhije raško-prizrenske dostavio izveštaj o pravdanju sredstava koja je Odbor 24. januara 2019. godine iz sredstava Fonda solidarnosti uplatio kao pomoć narodnim kuhinjama na Kosovu i Metohiji, u ukupnom iznosu od 121.911,44 dinara; da je novac upotrebljen za kupovinu 515 kg pasulja, o čemu je dostavljen račun, te da su priložene i fotografije koje članovi i zamenici članova mogu videtu u e parlamentu. Predsednik Odbora je dodao da od sredstava koja se uplaćuju iz Fonda solidarnosti Narodne skupštine, Eparhija kupuje najneophodnije namirnice i o tome u izveštajima redovno i detaljno obaveštava Odbor.

Diskusije nije bilo.

Na predlog predsednika, Odbor je jednoglasno usvojio Izveštaj Upravnog odbora Eparhije raško-prizrenske o pravdanju sredstava uplaćenih na ime pomoći narodnim kuhinjama na Kosovu i Metohiji iz Fonda solidarnosti Narodne skupštine.

\* \* \*

Sednica je završena u 14,40 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović